Eurokolikot
Kuvaus > Kansalliset puolet

Toisen puolen eli niin sanotun kansallisen puolen aiheen päättää kukin kansallinen keskuspankki. Kansallisella puolella on kuitenkin aina oltava EU:n 12 tähteä sekä kolikon lyöntivuosi. Poikkeuksena käteiseuron käyttöönottoa edeltänyt 3 vuoden siirtymäaika, jolloin kolikoihin sai lyödä joko lyöntivuoden tai käyttöönottovuoden 2002.
Nykyisin voimassa olevien päätösten mukaan ainakin euroalueeseen tulevaisuudessa liittyvien uusien jäsenmaiden kolikoissa on kansallisella puolella oltava myös valtion nimi tai sen lyhenne. Joidenkin nykyistenkin jäsenmaiden kolikoissa valtion nimi on jo ilmaistu, esim. España tai RF (République Française), mutta tämä on pohjautunut vapaaehtoisuuteen. Lisäksi kansallisella puolella ei tule toistaa rahan arvoa ja nimeä; tähän kuitenkin sallitaan poikkeus, jos maassa on käytössä eri kirjainmerkistö, esimerkkinä Kreikka nykyisine kolikoineen. Ennen vuotta 2007 lyödyistä kolikoista kreikkalaisten lisäksi ainoastaan itävaltalaisissa on ollut arvomerkinnät myös kansallisella puolella.
Ainakin osassa Euroopan monarkioista on perinteenä tai lakiin kirjattuna vaatimuksena, että kolikkosarjan joissakin tai kaikissa kolikoissa on vallassa olevan monarkin kuva. Tämä näkyy myös näiden maiden eurokolikoissa. Samaa käytäntöä noudattaa myös Vatikaanivaltio. Näillä mailla on oikeus vaihtaa kolikoihinsa uudet kuvat hallitsijan vaihduttua tai muutoin 15 vuoden välein hallitsijan kuvan päivittämiseksi hänen piirteisiinsä iän myötä tulevien muutosten mukaan. Muiden euromaiden tulee säilyttää kolikoidensa kansalliset kuva-aiheet vakioina (pieniä yksityiskohtien muutoksia lukuun ottamatta).
Euroopan unioniin kuuluvat euromaat ovat Alankomaat, Belgia, Espanja, Irlanti, Italia, Itävalta, Kreikka, Kroatia, Kypros, Latvia, Liettua, Luxemburg, Malta, Portugali, Ranska, Saksa, Slovakia, Slovenia, Suomi ja Viro. EU:hun kuulumattomat San Marino ja  Vatikaani tuottavat eurokolikoita  Italian kiintiöstä ja Monaco Ranskan kiintiöstä. Myös Andorra käyttää euroja, mutta sillä oikeus omalla kuva-aiheellaan varustettuihin kolikoihin 1. heinäkuuta 2013 alkaen. Andorra suunnitteli julkaisevansa omat kolikkonsa maalis-huhtikuussa 2014. Ensimmäisiä rahoja alettiin kuitenkin viivästysten takia painamaan vasta heinäkuussa. Lopullinen rahojen julkaisupäivä ilmoitettiin loppuvuodelle 2014. Myöhemmin ilmoitettiin että kolikot julkaistaan 15. tammikuuta 2015.
Bulgaria suunnitteli alun perin liittyvänsä euroon vuonna 2015. Bulgarian pitää kuitenkin olla vähintään kaksi vuotta Euroopan vaihtokurssimekanismin ERM II:n jäsen, mihin Bulgaria liittyi heinäkuussa 2020, jonka jälkeen Bulgaria ilmoitti liittyvänsä euroon vuonna 2024. Myöhemmin liittymisvuotta lykättiin vuoteen 2025 ja korkean inflaation takia vuoteen 2026. Bulgaria on ilmoittanut ottavansa tuleviin 1 sentin - 50 sentin kolikkoihinsa Madaran ratsastajan sekä eurokolikkoihinsa Johannes Rilalaisen ja Paisij Hilendarskin kuvat. Romania suunnitteli alun perin ottavansa euron käyttöön vuonna 2019. Myöhemmin elokuussa 2017 Romanian ulkoministeri Teodor Meleșcanu ilmoitti Romanian ottavan euron valuutakseen vasta vuonna 2022. Myöhemmin liittymistä lykättiin vuoteen 2024 ja vielä pidemmälle vuoteen 2029.
| Valtio ja sen eurokolikot> A. Euroalue | Käteisen käyttöönottovuosi> A. Euroalue | Kuva-aiheet> A. Euroalue |
| --- | --- | --- |
|  Alankomaalaiset eurokolikot | 2002 |  1 c – 2 €: kuningatar Beatrixin vasemmalle katsova sivuprofiilikuva ja sanat Beatrix, Koningin der Nederlanden (suom. Beatrix, Alankomaiden kuningatar). Kuvan muotoilu on euroarvoisissa kolikoissa erilainen kuin senttiarvoisissa. |
|  Belgialaiset eurokolikot | 2002 |  1 c – 2 €: kuningas Albert II:n vasemmalle katsova sivuprofiilikuva |
|  Espanjalaiset eurokolikot | 2002 |  1 c – 5 c: Santiago de Compostelan katedraali  20 c – 50 c: Miguel de Cervantesin kuva  1 € – 2 €: kuningas Juan Carlos I |
|  Irlantilaiset eurokolikot | 2002 |  1 c – 2 €: iiriläisharppu (suunnittelija Jarlath Hayes) |
|  Italialaiset eurokolikot | 2002 |  1 c: Castel del Monten linna  2 c: Mole Antonelliana, vuonna 1863 suunniteltu kupoli  5 c: amfiteatteri Colosseum  10 c: yksityiskohta Sandro Botticellin maalauksesta Venuksen syntymä  20 c: Umberto Boccionin suunnittelema veistos  50 c: keisari Marcus Aurelius ratsastamassa  1 €: Vitruviuksen mies, Leonardo da Vincin piirros ihmisen ruumiinosien suhteista toisiinsa  2 €: Rafaelin tekemä Dante Alighierin muotokuva |
|  Itävaltalaiset eurokolikot | 2002 |  1 c: katkeronkukka (katso Gentianales)  2 c: alppitähti  5 c: alppiesikko  10 c: Stephansdom (Pyhän Tapanin katedraali)  20 c: Belvederen barokkilinna  50 c: Secession-rakennus Wienissä  1 €: säveltäjä Wolfgang Amadeus Mozart  2 €: Nobel-rauhanpalkittu kirjailija Bertha von Suttner |
|  Kreikkalaiset eurokolikot | 2002 |  1 c: ateenalainen kolmisoutu -sota-alus  2 c: korvetti-tyyppinen purjelaiva  5 c: säiliöalus  10 c: Rigas Velestinlis-Fereos (1757–1798)  20 c: Ioannis Capodistrias (1776–1831)  50 c: Eleftherios Venizelos (1864–1936)  1 €: neljän drakman kolikko ajalta ennen ajanlaskumme alkua (kuva-aiheena pöllö)  2 €: yksityiskohta 200-luvulta peräisin olevasta mosaiikista |
|  Kroatialaiset eurokolikot | 1. tammikuuta 2023 |  1 c – 5 c: Glagoliittinen kirjoitus  10 c - 50 c: Nikola Tesla  1 €: Näätä jonka taustalla Kroatian shakkilauta  2 €: Kroatian kartta |
|  Kyproslaiset eurokolikot | 2008 |  1 c – 5 c: kyproksenmufloni, villilammas  10 c – 50 c: Kyrenialainen kauppa-alus neljänneltä vuosisadalta eaa.  1 € – 2 €: ristin muotoinen jumalankuva kuparikaudelta noin 3000 eaa. |
|  Latvialaiset eurokolikot | 1. tammikuuta 2014 |  1 c – 5 c: Latvian pieni vaakuna  10 c – 50 c: Latvian suuri vaakuna  1 € – 2 €: latvialainen naishahmo, "Milda" |
|  Liettualaiset eurokolikot | 1. tammikuuta 2015 |  1 c – 2 €: Vytis-ratsastaja Liettuan vaakunasta |
|  Luxemburgilaiset eurokolikot | 2002 |  1 c – 2 €: suurherttua Henrin oikealle katsova sivuprofiilikuva ja teksti Lëtzebuerg. Luxemburgin laki vaatii metallirahoihin hallitsijan kuvan. Kuvasta on kolikoissa kolme hieman erilaista versiota, 1 c – 5 c kolikoissa yksi, 10 c – 50 c kolikoissa toinen ja 1 € – 2 € kolikoissa kolmas. |
|  Maltalaiset eurokolikot | 2008 |  1 c – 5 c: alttari Mnajdran esihistoriallisista temppeleistä, rakennettu noin 3600 eaa.  10 c – 50 c: Maltan kilpi, jossa Maltan lippu; kilven päällä kaupunkivaltion tunnus muurikruunu; kilpeä reunustavat rauhan tunnukset, oliivipuun oksa ja palmunoksa, joiden sidontanauhassa teksti ”Repubblika ta’ Malta” (Maltan tasavalta).  1 € – 2 €: maltanristi, Maltan ritarikunnan tunnus |
|  Portugalilaiset eurokolikot | 2002 |  1 c – 5 c: kuninkaan sinetti vuodelta 1134 ja sana Portugal  10 c – 50 c: kuninkaan sinetti vuodelta 1142  1 € – 2 €: portugalilaisia linnoja ja vaakunoita |
|  Ranskalaiset eurokolikot | 2002 |  1 c – 5 c: Fabienne Courtiaden Marianne  10 c – 50 c: tunnettu Kylväjä-aihe, jota on käytetty ennenkin esim. frangeissa  1 € – 2 €: taiteilija Joaquim Jimenezin suunnittelema elämää symboloiva puu |
|  Saksalaiset eurokolikot | 2002 |  1 c – 5 c: tammenlehvä (aiheen suunn. Rolf Lederbogen)  10 c – 50 c: Brandenburgin portti (aiheen suunn. Reinhard Heinsdorff)  1 € – 2 €: kotka, perinteinen Saksan valtion symboli (aiheen suunn. Heinz ja Sneschana Russewa-Hoyer) |
|  Slovakialaiset eurokolikot | 2009 |  1 c – 5 c: Kriváň, symbolinen vuori Tatravuorilla, suunnittelija Drahomír Zobek  10 c – 50 c: Bratislavan linna, suunnittelijat Ján Černaj ja Pavol Károly  1 € – 2 €: Slovakian vaakuna, suunnittelija Ivan Řehák, 2 euron kolikon reunuksessa teksti "SLOVENSKÁ REPUBLIKA" sekä kaksi tähteä, joiden välissä lehmuksen lehti |
|  Slovenialaiset eurokolikot | 2007 |  1 c: haikara  2 c: Prinssin kivi, vanha kruunauskivi  5 c: Kylväjä kylvämässä tähtiä ja pisteitä  10 c: kirjoitus "Katedrala Svobode" (suom. Vapauden katedraali) ja kuva rakentamatta jääneestä, arkkitehti Jože Plečnikin suunnittelemasta parlamenttirakennuksesta  20 c: kaksi hevosta ja kirjoitus "LIPICANEC" (suom. lipizzanhevonen)  50 c: Slovenian korkein vuori Triglav, Kravun tähtikuvio ja teksti "Oj Triglav Moj Dom" (suom. Oi Triglav, kotini)  1 €: protestanttinen uskonpuhdistaja Primož Trubar ja teksti "stati inu obstati" (suom. seistä ja kestää)  2 €: kansallisrunoilija France Prešeren ja säe hänen kirjoittamansa kansallishymnin tekstistä |
|  Suomalaiset eurokolikot | 2002 |  1 c – 50 c: Suomen vaakunaleijona, suunnittelija Heikki Häiväoja.  1 €: järvimaiseman yllä lentäviä joutsenia, järvet ovat Lavijärvi ja Miekkajärvi kolikon suunnitelleen Pertti Mäkisen kotipaikkakunnalta Laviasta.  2 €: lakka, suunnittelija Raimo Heino |
|  Virolaiset eurokolikot | 2011 |  1 c – 50 c: Viron kartta ja sana EESTI uppokuvana  1 € – 2 €: Viron kartta maastonmuotoineen ja sana EESTI kohokuvana |
B. EU:n ulkopuoliset Euroopan maat
|  Andorralaiset eurokolikot | 2002 (yksipuolisella päätöksellä), 1.7.2013 omat kolikot, julkaistiin 15. tammikuuta 2015. |  1 c - 5 c: Pyreneidenvuohi  10 c - 50 c: Església de Sant Martí de la Cortinada (kirkko)  1 €: Casa de la Vall (historiallinen rakennus Andorrassa)  2 €: Coat of arms of Andorra (Andorran vaakuna) |
|  Monacolaiset eurokolikot | 2002 |  1 c – 5 c: Monacon vaakuna  10 c – 50 c: ruhtinas Albert II:n monogrammi  1 € – 2€: ruhtinas Albert II |
|  Sanmarinolaiset eurokolikot | 2002 |  1 c: La Guaita -torni  2 c: taiteilija Stefano Gallettin veistos  5 c: Il Montale -torni  10 c: Basilica del Santo -kirkko  20 c: Pyhä Marinus, San Marinon perustaja  50 c: kolme linnoitustornia  1 €: San Marinon vaakuna  2 €: San Marinon hallintorakennus Palazzo Pubblico |
|  Vatikaanilaiset eurokolikot | 2002 |  1 c – 2 €: paavi ja teksti Citta' del Vaticano suuraakkosin.  Tekstin paikka ja asettelu vaihtelevat eriarvoisissa kolikoissa. Edellisen paavin kuoleman jälkeen, ennen nykyisen paavin valintaa, on lyöty vaakunalla varustettuja sede vacante (suom. tyhjä istuin) -kolikkoja. |
C. Tulevia euromaita
|  Bulgarialaiset eurokolikot | 1. tammikuuta 2026, tavoite. |  1 c – 50 c: Madaran ratsastaja  1 €: Johannes Rilalainen, bulgarialainen pyhimys  2 €: Paisij Hilendarski, bulgarialainen uskonnollisen yhteisön edustaja |
|  Romanialaiset eurokolikot | 1. tammikuuta 2029, tavoite. |  1 c – 2 €: ei tiedossa |